Nuwe groep vir taalonderwysers - Maroela Media
Daar is sekere beroepe wat 'n samelewing help vorm waarvan die waarde nie gemeet kan word nie. Die onderwys is so 'n beroep – die erkenning is min, en die uitdagings baie.
Solidariteit Helpende Hand besef die waarde van onderwysers en het sodoende 'n beroepsorganisasie op die been gebring. GeRAT, die Genootskap vir Regte Afrikaanse Taalonderwysers, is 'n professionele organisasie wat na die belange van hierdie onderwysers sal omsien.
Dié naam het sy oorsprong by die Genootskap van Regte Afrikaners (GRA), 'n organisasie wat in 1875 gestig is en 'n deurslaggewende rol in die vestiging van Afrikaans as 'n selfstandige taal gespeel het.
Onderwysers wat Afrikaans gee, sal die toekoms "gerat" tegemoet kan gaan.
Volgens Hugo Vermeulen, hoof van Helpende Hand se Skole-ondersteuningsentrum, is daar 'n sterk verband tussen moedertaal en kultuur. "Moedertaal vorm die hoeksteen van enige kultuur. Die rol wat die taalonderwyser in die klas vertolk, het 'n groot invloed op die vestiging van kulturele waardes en dit is juis hier waar ons aan onderwysers die nodige steun moet gee," verduidelik Vermeulen.
Dit is reeds die tweede beroepsorganisasie wat deur Helpende Hand gestig is. Die eerste beroepsorganisasie uit die Helpende Hand-stal is die Vereniging vir Afrikaanse Wiskunde-onderwysers (VAW), wat vier jaar gelede tot stand gekom het en reeds aan meer as 850 Afrikaanse Wiskunde-onderwysers advies en bystand deur middel van onder meer kongresse bied.
Die eerste GeRAT-kongres vind binnekort plaas en hoërskoolonderwysers wat die vak Afrikaans aanbied, word aangemoedig om hierdie kongres by te woon. Dit vind op 29 Junie plaas en word by die Buffelspoort ATKV-oord aangebied. Tydens die geleentheid sal dr. Riens Vosloo, skrywer en kurrikulumkundige, onder meer praat oor Onderwêreld, die voorgeskrewe roman vir gr. 12-leerlinge in 2016. Besoek www.gerat.co.za vir meer inligting.
Rehana Mohamed · 4 jare gelede
Iets om na uit te sien! Net jammer nie in die Ooskaap nie!
Hoe wonderlik is dit nie dat ds S.J. du Toit se inisiatiewe so lank na sy afsterwe steeds vrug dra nie!